Talle honde dood ná brand by diereskuilingPurrPaws-diereskuiling (Foto: Facebook) Sowat 20 honde is Woensdagaand in ŉ brand by die PurrPaws-diereskuiling in die Viljoensdrift-omgewing in die Vrystaat dood. “Dit is verskriklik. Ons het niks geslaap gisteraand nie,” het Clair Shand, woordvoerder van PurrPaws, Donderdag aan Maroela Media gesê. Volgens Shand het daar omstreeks 18:45 ŉ brand by die eienaar, Lindie van Rooyen, se huis uitgebreek. Van Rooyen se huis dien as die hoofgebou van haar diereskuiling. Van Rooyen en haar man het gespook om al die diere na veiligheid te bring, maar sowat 20 van haar eie honde kon egter nié gered word nie. Shand vertel dat die publiek se ondersteuning “oorweldigend” is. Talle gemeenskapslede het Woensdagaand hand bygesit en diere in hul sorg geneem. In dié stadium word al die diere deur iemand in die dorp versorg. “Al die diere is tans oukei.” Volgens Shand is die skuiling se hoofprioriteit nou om genoeg hondekos, katkos asook komberse vir die diere in te samel aangesien al hul voorraad gedurende die brand vernietig is. Skenkings kan by die PurrPaws Charity Shop in Vanderbijlpark, Gauteng, afgelewer word. Besoek gerus ook die skuiling se Facebookblad vir meer inligting. Van Rooyen is Woensdagaand deur paramedici vir rookinaseming behandel. Dit is in dié stadium nog onduidelik hoe die brand ontstaan het. Die polisie ondersoek die voorval.